Nočni let

Cviljenje gum. Šok. Rezko zvočno valovanje čez temno, prazno ulico. Zvok, ki tišino prijetno preseka le izbrancem s težko nogo na gasu in mačističnimi tendencami. Ampak ponoči ni take panike, prazne ceste in to, ali kako že? Kakorkoli, zacvililo je – po majhni žilici urbanega mehatrona, ki se želi klicati mesto, zacvililo je okrog pol tretje zjutraj, zacvililo je v hladno poznoaprilsko meglo, s katero se je sapa jugozahodnika vsake toliko poigrala okrog vogala, in zacvililo je, med drugim, skozi odprto okno, do mize, do tričetrt izpraznjene steklenice prejšnji teden znižanega chardonnaya, do njej pripadajočega zamaška, še na odpiraču, ležečem ob njej, do vinskega kozarca iz Ikee in do spečega, katerega smrčanje ne dopušča, da bi prizoru lahko rekli tihožitje. Odigrana cedejka je mirovala v še vedno prižganem stereu že par ur, sicer prijetna svetloba namizne luči, ki zaradi fengšujevskega notranjega miru poganja iz dotrajanega parketa, pa je v garsonjero vabila žuželke kategorije do 8 gramov. Iz mirovanja pa se je, zavoljo cviljenja, premaknilo živo truplo brez majice in z vinom politih kavbojk. Lenart je absolventsko zazehal in zmrmral kratek 30-sekundni monolog (vsebini, promilom primerno, ni sledil niti sam). Nekaj pokov vseh možnih nožnih sklepov je spremljalo njegovo vstajanje, za-grabljenje steklenice in pljunka skozi prej omenjeno okno. Z vzdihi je izkristaliziral mrmranje in tok misli v izjemno moder zaključek:

»Če kdaj iskanje smisla obstoja pomeni iskanje resnice, ki v resnici obstaja, potem je iskanje v teh trenutkih laž, kajti ob treh zjutraj smisel in resnica ne obstajata…«

Po nekaj reprizah pogleda levo-desno-levo čez prazno ulico se je raztegnil, da mu je škrtnilo še v vratu, in pogledal na digitalno budilko poleg postelje, ki je kazala cifre 03.33. Bi se dalo najti kakšno simboliko, se strinjam, ampak Lenartu dol visi za simboliko. Mislim, njegovo snemanje kavbojk in spodnjic ter vzpon na okensko polico in metamorfozo v podhujko bi se dalo interpretirati kot ritual. Ni pa Lenart človek navade, rutine; je precej jebivetrski. In jebivetrsko mu je pač zapasalo frčati. Kot rečeno, ob poskoku so se že v zraku njegove roke izkrilile, nohti na nogah pretvorili v kremplje, trup skrčil. Prekrilo ga je kontrastno temnorjavo-belo perje, in prevrgel se je iz šestega nadstropja ter v upognjena krila ujel nevidno blazino, ki je njegov prosti pad spremenila v eleganten odfrč. Nočni ptič je vzletel.

Po domači ulici tja in nazaj, s slalomom med drevoredom na zahodni strani, je začel svoj obhod. V vidnem polju, na levo od konice kljuna, komar. Zakoni narave, jebiga. Ob ugrizu v sveže napihnjenega krvosesa mu je po kljunu razpacalo kri, kot da bi ugriznil v paintball žogico. Brbončice so brbončice, v ustih ali kljunu, in človeška kri ima visoko vsebnost železa, pa če se na glavo postaviš. Zato je izbljuval, kakopak. Kam? Ni važno, na pločnik nekam pač. Zgleda kot ptičji drek in kot takšnega ga bodo preredki jutranji pločnikohodci zaznali, torej: ni važno. Manever na desno, čez krožno, do parkirišča in roba mesta, ki to ni, ko stanovanjski bloki začenjajo dajati prostor dvojčkom in vrstnim hišam s pokošeno urejenimi tratami. Do parka, z rahlim vzponom čez spokojno vršeče krošnje, in skozi osvetljen drevored na drugi strani nazaj nad betonsko podlago. Nočni hlad mu je sproti izpihoval kakršnokoli misel, in če bi se kljuni lahko smejali, bi se Lenartov užitkarsko ukrivil. S prazno glavo je križaril po praznih nočnih ulicah, in redki dekadentni ponočnjaki mu niso kratili prijetnosti nočnega leta.

Začelo se je svetliti, obzorje je plašno pričelo najavljati Heliosovo kočijo. Lenart je zaplaval počez kozi staro mestno jedro in nekajkrat zamahnil proti strehi poslovnega nebotičnika. Sedel je na anteno. Nekajkrat se je razgledal na štiri strani, potem pa počasi začel ob svitanju spuščati misli skozi občutja. Ob vdihavanju jutranje svežine ustavljene urbanosti se mu je kot klobčič odvijal monolog:

»Vedno smo sami, in to nas plaši. Strah nas je tega dejstva, in poskušamo si zatiskati oči pred njim. Bežimo s tem, da naši doživljaji preplavijo nas same, ni nam treba zavedati se. Bežimo si v objem drug drugega in si phamo v betice nespodobne iluzije o tem, da se čutimo povezane z nekom. Z nekom drugim. To je blef! Vem, da je ob treh zjutraj vsak sam. V sanjah je prostora zgolj za eno osebo. V postelji so objemi kvečjemu podzavestni. V nočnem letu obstaja le en par kril…«

Nočni monolog se je vedno manj ujemal s prebujajočim dnem okrog njega. Spustil je žico, si privoščil glasen krik ter dve mušici, in krila usmeril proti domačemu oknu. Njegova ulica je, z izjemo redkih izjemnih, še vedno vlekla torkovo noč v sredino jutro. Vseeno se je zagnal proti stanovanjskemu bloku in šestemu nadstropju. Poštar ga je s praga potem videl, kako je zaplahutal pred pristankom na okensko polico in vedno bolj kazal golo zadnjico skozi odpadajoče perje, ki si ga je temeljito otresel s sebe. Jernej, 56, je nenavaden prizor za svoj, Lenartov in obči blagor pripisal stranskim učinkom krize srednjih let, tabletam, ki ga bi naj odrešile njegove krize identitete in smisla, in čudnim časom nasploh. Kakorkoli, o nenavadnosti sredinega jutra ni Jernej, po domače Nejc, poročal nikomur razen svojemu dnevniku. Preostale pošiljke in reklame na obhodu je dostavil korektno in profesionalno.

 Lenart trenutno še vleče spanec pravičnega. Vsaj tako se je zdelo, ko sem po samostojnem zajtrku – popečen kruh in vmešana jajca – v odhajanju na stalni naslov zaklepal vrata najinega stanovanja. Takšen je bioritem nočnega ptiča. Jebiga.